**2011. évi Ybl Miklós-díjasok**

458 **Fejérdy Péter (1964)**

**„Egyenletesen ívelő pályafutását kiváló mesterek mellett kezdte, mint általában a legtöbb jó építész. Első munkáján, a soproni Szent Imre templomon még természetszerűen érzékelhető a társszerző hatása. A csepeli görög-katolikus templom és további megvalósult munkái határozott egyéni jelleget, önálló alkotókészséget mutatnak. Az építészeti tervezést és az egyetemi oktatómunkát párhuzamosan műveli, mely tevékenységei egymást erősítik. Munkásságát az alapos felkészültség és a kiegyensúlyozottság jellemzi, feladatait mindig a közösség iránti felelősséggel, szolgálatként teljesíti.”**

 **weblap:** <http://www.fejerdyesbartok.hu/>

**459 Hőnich Richárd (1965)**

**„Építészi alkotó tevékenysége kezdettől a budapesti Építész Stúdióhoz kapcsolódik.**

**Munkáit általában több alkotóval társulva végzi, ami a szakmai műhelyekben, illetve a nagy és jelentős feladatok esetében szükséges és természetes is egyben. Eddigi munkássága során meggyőzően bizonyította tehetségét, kiemelkedő szakmai felkészültségét, és nem mellékesen, kiváló együttműködési készségét. Számos jelentős középület, mint például a budai Alkotás Point, a ferencvárosi Népliget Center és a pécsi Kodály Központ tervezésében meghatározó szerepet töltött be.”**

 **weblap:** <http://www.epstudio.hu/hu/munkak>

**460 Nagy Csaba (1960)**

**„Sokoldalú munkásságát egyenletesen magas színvonal és kiegyensúlyozottság jellemzi. Épületei gondolati tisztaságról és következetességről tanúskodnak. Formakincse, anyaghasználata korszerű, természetes könnyedséget, nagyvonalúságot mutat. Az új feladatok megoldása mellett, a belsőépítészetben ugyanolyan biztos kézzel alkot, mint például az átalakítások, felújítások területén. A Richter-uszoda, a velencei Ifjúsági Tábor, az angyalföldi József Attila Művelődési Ház rekonstrukciója, továbbá több oktatási, nevelési és egészségügyi létesítmény tervezése bizonyítja kiemelkedő alkotókészségét.”**

 **weblap:** <http://www.archikon.hu/>

**461 Perényi Tamás (1960)**

**„Munkásságában az építészeti tervezés gyakorlati művelése, valamint az egyetemi oktatói, majd tanszékvezetői munka szerves egységbe került. Mindezek mellett díszlettervezőként is ténykedett, a színház és a film világában. Sokoldalú, igényes alkotó tevékenységét példázza több lakóépület, amely városi környezetben, foghíj-beépítésként valósult meg, vagy a múlt évben Pro Architectura-díjjal kitüntetett budafoki víztorony. Építészetét alapvetően a környezet és a feladat sajátosságaira való érzékenység jellemzi, házainak üzenete a megbízhatóság.”**

 **weblap:** <http://www.narthexstudio.hu/>

**462 Rostás László(1957)**

**„Mintegy négy-évtizedes, főként Miskolcon kifejtett munkássága komoly életmű, amelyet több jelentős oktatási, sport és egészségügyi rendeltetésű épület tölt ki tartalommal. Építészeti hitvallását mégis templomai és kisebb épületei tükrözik leghívebben. Ez a kép leginkább szakrális vagy kozmikus jelekből épül fel, ezekből írja le az alkotó a konkrét anyaggal bíró tereket. Kiemelkedők lamella-szerkezetes kísérletei, amelyeket kupolák, tektonikus felületek létrehozására alkalmaz. Egyes épületei drámai erejűek, mint például a Gyár utcai ravatalozó.”**

Főbb munkák:

 Általános Iskola Tornatermi bővítés (Miskolctapolca)

 Felsővárosi Református Templom (2011, Miskolc)

 Jégcsarnok (2007, Miskolc)

 Gyár utcai ravatalozó (Miskolc)